Document ID: 32012R0109
Publication Date: 2012-02-09

Title and Content:
NARIADENIE KOMISIE (EÚ) č. 109/2012
z 9. februára 2012,
ktorým sa mení a dopĺňa nariadenie Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemikálií (REACH), pokiaľ ide o prílohu XVII (CMR látky)
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (1), a najmä na jeho článok 68 ods. 2,
keďže:
(1)
V položkách 28 až 30 prílohy XVII k nariadeniu (ES) č. 1907/2006 sa v prípade látok, ktoré sú klasifikované ako látky karcinogénne, mutagénne a poškodzujúce reprodukciu (CMR látky) kategórie 1A alebo 1B, alebo zmesí, ktoré ich obsahujú v koncentráciách vyšších ako prípustné hodnoty koncentrácie, zakazuje ich predaj širokej verejnosti. Príslušné látky sú uvedené v dodatkoch 1 až 6 k prílohe XVII.
(2)
Nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (2) bolo zmenené a doplnené 5. septembra 2009 nariadením Komisie (ES) č. 790/2009 (3) s cieľom doplniť niekoľko nových látok klasifikovaných ako CMR látky. Dodatky 1 až 6 k prílohe XVII k nariadeniu (ES) č. 1907/2006 by sa preto mali zmeniť a doplniť tak, aby boli v súlade s položkami týkajúcimi sa CMR látok v nariadení (ES) č. 790/2009.
(3)
V zmysle článku 68 ods. 2 nariadenia (ES) č. 1907/2006 je možné navrhnúť obmedzenia používania CMR látok kategórie 1A a 1B spotrebiteľmi v prípade látok ako takých, látok v zmesi alebo vo výrobku.
(4)
Zistilo sa, že niektoré zlúčeniny bóru poškodzujú reprodukciu, a preto boli v nariadení (ES) č. 790/2009 klasifikované ako látky poškodzujúce reprodukciu, trieda nebezpečnosti a kategórie Repr. 1B, výstražné upozornenie H360FD. Prieskum trhu, ktorý sa vykonal na žiadosť Komisie (4), pokiaľ ide o používanie boritanov v zmesiach predávaných širokej verejnosti ukázal, že perboritan sodný, tetra- a monohydrát, sú jediné boritany, ktoré sa používajú v koncentráciách vyšších ako prípustné hodnoty koncentrácie stanovené v nariadení (ES) č. 790/2009 v detergentoch a čistiacich prostriedkoch pre domácnosť.
(5)
Výbor pre hodnotenie rizík (RAC) Európskej chemickej agentúry (ECHA) predložil 29. apríla 2010 stanovisko k používaniu zlúčenín bóru vo fotografických pomôckach (5). Vo svojom stanovisku RAC poznamenal, že existuje „viac možných zdrojov, ktoré prispievajú k celkovému vystaveniu spotrebiteľov“ bóru a že tieto „dodatočné zdroje musia byť zohľadnené v rámci posúdenia rizika zlúčenín bóru“. Napriek súčasným obavám týkajúcim sa viacerých zdrojov vystavenia vo všeobecnosti, sa v predchádzajúcich posúdeniach rizika nezohľadnili viaceré zdroje vystavenia spotrebiteľov bóru.
(6)
Perboritan sodný, tetra- a monohydrát, sa používajú v pracích prostriedkoch a výrobkoch do umývačiek riadu ako bieliace činidlá. Spravodajský členský štát zodpovedný za vyhodnotenie rizika v prípade perboritanu sodného v zmysle nariadenia Rady (EHS) č. 793/93 z 23. marca 1993 o vyhodnocovaní a kontrole rizík existujúcich látok (6) predložil v súlade s prílohou XV k nariadeniu (ES) č. 1907/2006 Európskej chemickej agentúre dokumentáciu v zmysle článku 136 uvedeného nariadenia. Z posúdenia rizika uverejneného v roku 2007 vyplýva, že používanie perboritanu sodného v pracích prostriedkoch a v čistiacich prostriedkoch pre domácnosť, ak sa chápe samostatne ako jediný zdroj vystavenia bóru, nepredstavuje neprijateľné riziko pre širokú verejnosť. Napriek tomu, vzhľadom na to, že zdroje vystavenia spotrebiteľov bóru sú viaceré, ako sa uvádza v stanovisku RAC z roku 2010 a vzhľadom na jeho reprodukčnú toxicitu, je vhodné znížiť vystavenie všeobecnej verejnosti bóru. Okrem toho, vzhľadom na to, že počet spotrebiteľov vystavených bóru v detergentoch a čistiacich prostriedkoch pre domácnosť je značný, a keďže sú v týchto aplikáciách k dispozícii alternatívy perboritanov, je vhodné obmedziť používanie perboritanov v čistiacich prostriedkoch a detergentoch pre domácnosť. S cieľom umožniť určitým výrobcom prispôsobiť sa, a v prípade potreby nahradiť v týchto aplikáciách zlúčeniny bóru alternatívami, by sa však mala udeliť časovo obmedzená výnimka.
(7)
Opatrenia stanovené v tomto nariadení sú v súlade so stanoviskom výboru zriadeného podľa článku 133 nariadenia (ES) č. 1907/2006,
PRIJALA TOTO NARIADENIE:
Článok 1
Príloha XVII k nariadeniu (ES) č. 1907/2006 sa mení a dopĺňa v súlade s prílohou k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Uplatňuje sa od 1. júna 2012.
Toto nariadenie je záväzné v celom rozsahu a priamo uplatniteľné vo všetkých členských štátoch
V Bruseli 9. februára 2012

Classification:
Level 1 Topics: 100149
100147
100160
100155
Level 2 Topics: 100244
100270
100215
100195
100196
Level 3 Topics: 138
13
2479
2090
1882
All Topics: 192
3135
3730
4036
4084
5451
7135